
Informatīvais ziņojums par iespējamo tiesisko ietvaru krīzes situācijas regulējumam[footnoteRef:1] [1: Deklasificēšanas pamatojums: 29.10.2012. vēstule Nr. 1-10/4026 un TM 23.03.2026. vēstule Nr.1-10/997] 


Tieslietu ministrija, veicot esošās normatīvo aktu sistēmas analīzi, kā arī pētot iespējamo krīzes situācijas valsts ekonomikā ietekmi uz tiesiskajām attiecībām tuvākā un tālākā nākotnē, vēlas savlaicīgi uzsākt atbildīgu diskusiju par iespējamo normatīvo regulējumu, lai risinātu sabiedrībā identificētos sociālās spriedzes aspektus un finanšu sektora stāvokļa būtiskās negatīvās izmaiņas.

Normatīvais regulējums: banku darbību regulējošs likums (turpmāk tekstā – likums), kura normas attiecībā pret Kredītiestāžu likuma un Civillikuma normām būtu uzskatāmas par speciālām. 

Likuma mērķis: nodrošināt efektīvu mājokļa īpašnieka tiesisko aizsardzību (lai maksimāli samazinātu to personu skaitu, kuras zaudēs tiesības uz vienīgo mājokli), nepasliktinot civiltiesisko apgrozību un ekonomisko līdzsvaru.

Likuma darbības laiks: divi gadi (ar iespēju pārskatīt tā piemērošanu pēc 1,5 gadiem pēc ziņojuma valdībā un parlamentā izskatīšanas).

Personu loks, uz kurām attieksies regulējums: 
Aizņēmējs - fiziska persona;
Aizdevējs – banka;
Galvotājs – fiziska persona, kura galvojusi par aizņēmēja saistībām.

Likuma piemērošanas gadījums: ja aizņēmējs no viņa neatkarīgu iemeslu dēļ (piemēram, algas samazinājums, darba zaudēšana sakarā ar darbinieku skaita samazināšanu vai uzņēmuma likvidāciju) vairs nespēj izpildīt uzņemtās saistības.

Nosacījumi tiesībām uz tiesisko aizsardzību: 
1) aizņēmuma līgums slēgts līdz 2008.gada 31.decembrim;
2) konkrētajā nekustamajā īpašumā ir aizņēmēja deklarētā pastāvīgā dzīvesvieta;
3) aizņēmums ņemts dzīvokļa vai dzīvojamās mājas iegādei vai remontam un 
4) aizņēmēja ģimenē (laulātais, bērni līdz 18 gadu vecumam) konkrētais nekustamais īpašums ir vienīgais (pēdējais[footnoteRef:2]) nekustamais īpašums.  [2:  Ja pieļaujam, ka runa varētu būt par pēdējo, tad tas nozīmē, ka piedziņu var vērst, bet aizsargāts ir tas nekustamais īpašums, kurā kredīta ņēmējs deklarējis pastāvīgo dzīvesvietu.] 


Likums piemērojams arī attiecībā uz pārgrozījumiem aizņēmuma līgumos, kuri notikuši pēc 2008.gada 1.septembra.    

Likuma piemērošanas pamatprincipi: aizņēmējam pēc savas iniciatīvas ir tiesības lūgt tam  piemērot speciālo aizsardzību:

1. Mēneša laikā pēc likuma spēkā stāšanās  vai ne vēlāk kā mēneša[footnoteRef:3]  laikā pēc tāda finansiālā stāvokļa iestāšanās, kura rezultātā aizņēmuma līguma noteikumu finansiāla izpilde kļūst neiespējama, vēršoties pie aizdevēja ar priekšlikumu restrukturizēt līgumu, piemērojot vienu vai vairākas līguma noteikumu izmaiņas: pārskatīt aizdevuma līgumu, kā rezultātā tiktu samazināts ikmēneša maksājums, pagarināts atmaksas termiņš, mainīta aizdevuma valūta, utt. Aizdevēja pienākums ir divu nedēļu laikā izskatīt priekšlikumu un piedāvāt vienoties, nolūkā samazināt maksājumu līdz aizņēmēja maksātspējas līmenim[footnoteRef:4], nepaaugstināt procentu likmi, nepiemērot soda sankcijas līgumsoda un paaugstinātu procentu veidā. No dienas, kad aizņēmējs izteicis vēlmi uz tiesisko aizsardzību, aizdevējam nav tiesību izmantot tiesības prasīt saistību izpildi no galvotājiem, kā arī cedēt prasību. Ja aizņēmējs nav disciplinēts un pieļauj būtisku līguma pārkāpumu (piemēram, aizņēmējs gada laikā vismaz trīs reizes ir kavējis kredīta maksājumus, katrā reizē vairāk par 30 dienām), tad viņš zaudē tiesības uz dalību aizsardzības programmā; [3:  Kopā aizņēmuma līguma restrukturizācija notiktu divu mēnešu laikā. Šāds termiņš būtu samērīgs ar bankas pienākumu sākot no 60 nemaksāšanas dienas veidot uzkrājumus nedrošajiem kredītiem.]  [4:  Aizņēmējam ir tiesības saglabāt ienākumus, kas pielīdzināmi vienai minimālajai mēnešalgai uz ģimenes locekli. ] 


2. Ja aizņēmēja maksātspējas pasliktināšanās dēļ nav iespējama maksājumu veikšana tuvākajā laikā, aizdevējam ir pienākums izskatīt iespēju piešķirt aizņēmējam kredīta brīvdienas uz termiņu līdz vienam gadam. Šādos gadījumos nodrošināms samērīgs maksājumu sadalījums pēc kredīta brīvdienu beigām.

3. Ja restrukturizētā aizņēmuma izpilde kļūst neiespējama no aizņēmēja neatkarīgu iemeslu dēļ, aizņēmējam likuma darbības periodā ir tiesības lūgt aizdevēju izbeigt aizdevuma līgumu. Pie nosacījuma, ka aizņēmēja īpašumā nav citas reģistrācijai pakļautas kustamas mantas vai nekustamā īpašuma, saistība tiek pakļauta izpildei vispārējā kārtībā, ar nosacījumu, ka pēc piespiedu izpildes darbību pabeigšanas, kas vērstas uz par nodrošinājumu kalpojošā nekustamā īpašuma pārdošanu, attiecībā pret aizņēmēju un galvotājiem konkrētā parādsaistība tiek dzēsta un aizdevējs zaudē prasījuma tiesības. 

Visas iepriekš minētās darbības veicamas ar mērķi aizņēmuma līgumu maksimāli saglabāt spēkā, lai turpinātu nodibinātās līgumiskās attiecības. 

Garantiju mehānisms: aizsardzības programmai tiek paredzēta arī valsts iesaiste galvojot daļā par kapitalizēto maksājumu. Ja aizsardzības pasākumi tiek pārtraukti aizņēmējam pieļaujot būtiskus līguma pārkāpumus, valsts galvojums atceļas un aizņēmējs atbild par visu saistību kā sākotnēji pielīgts. Ja aizsardzības pasākumi tiek pārtraukti dēļ aizņēmēja nespējas izpildīt saistību, piedziņa izdarāma vispārējā kārtībā, tai skaitā vēršot piedziņu uz ieķīlāto nekustamo mantu, tomēr saistības apmērs tiek ierobežots ar par nodrošinājumu kalpojošo nekustamo īpašumu. 

Kontrole pār likuma ievērošanu: 
1) Finanšu un kapitāla tirgus komisijai uzdodams kontrolēt banku darbības likuma ievērošanā, attiecīgi izmantojot Kredītiestāžu likumā paredzētos mehānismus banku darbību uzraudzībā. Lai valdība varētu savlaicīgi reaģēt uz situācijas izmaiņām, Finanšu un kapitāla tirgus komisijai uzdodams pēc Ministru kabineta pieprasījuma, bet ne retāk kā vienu reizi ceturksni ziņot Ministru kabinetam par likuma piemērošanu un iespējamām problēmām. 
2) Patērētāju tiesību aizsardzības centram, izskatot patērētāju sūdzības, ir tiesības pieņemt lēmumus savas kompetences ietvaros vai ziņot par konstatētajiem pārkāpumiem Finanšu un kapitāla tirgus komisijai.

Citi jautājumi: lai nodrošinātu aizsardzības pasākumu realizāciju, nepieciešami grozījumi Civilprocesa likumā, tā Pirmo pielikumu papildinot ar nosacījumu, ka spriedumu izpildē piedziņa netiek vērsta uz viendzīvokļa māju ar saimniecības ēkām vai dzīvokli, ja parādniekam tajā ir deklarētā dzīvesvieta, izņemot gadījumus, kad tiek piedzīts ar šo īpašumu kā ķīlu nodrošināts prasījums. 



Tieslietu ministrs 						Gaidis Bērziņš

Atbildīgā amatpersona:
A. Zikmane,
Tieslietu ministrijas Civiltiesību departamenta direktore

